૧૪,૦૦૦ લોકોને લઈને થયેલા એક રિસર્ચ અનુસાર ૧૨ વર્ષની અંદર મૃત્યુઆંકમાં ૩૬ ટકા એવા લોકો હતા જેમને ઊંઘની ગોળીઓ લેવી પડતી હતી. અપૂરતી ઊંઘને કારણે અસ્વસ્થતા રહેવી એ તો એની પ્રાઇમરી નિશાની છે. અપૂરતી ઊંઘ લાંબા ગાળે હાર્ટ-ડિસીઝ, સ્ટ્રોક, ઓબેસિટી, ડાયાબિટીઝ, બ્લડ-પ્રેશર અને ઘણા માનસિક રોગો માટે પણ જવાબદાર છે. નિષ્ણાતના મત અનુસાર એક દિવસ વ્યક્તિને ભૂખી રાખવામાં આવે તો તેના શરીરને નુકસાન થતું નથી, પરંતુ એક દિવસ વ્યક્તિને સૂવા ન મળે તો તેના શરીરને ચોક્કસપણે નુકસાન થાય છે. આમ ખોરાક કરતાં પણ વધુ મહત્વ ઊંઘનું છે. એ વિશે જસલોક હૉસ્પિટલના સ્લીપ ડિસઑર્ડર ક્લિનિકનાં ડિરેક્ટર અને ન્યુરોલૉજિસ્ટ ડૉ. પ્રીતિ દેવનાણી કહે છે, ‘ઘણા રિસર્ચમાં સાબિત થઈ ચૂક્યું છે કે વ્યક્તિ જ્યારે એકલી સૂએ છે ત્યારે તે ચોથા સ્ટેજની, જે ઘણી સારી કક્ષાની ગહેરી ઊંઘ ગણાય છે એ લઈ શકે છે. આમ એ વાત સાચી છે કે એકલા સૂવાથી ઊંઘ સારી થાય અને સારી ઊંઘના ઘણા ફાયદા તમને મળે.’